Daníel Örn Wirkner Jóhannesson gullsmiður ætlaði sér ekki í nám 25 ára gamall , en lét slag standa og komst inn í eftirsótt nám í gull - og silfursmíði . Honum finnst gaman að fara óhefðbundnar leiðir í list sinni og segist ekki sjá fyrir sér að vinna við annað en sköpun . Árið 2009 ákvað Daníel að prófa silfursmíðinámskeið í Tækniskólanum , sem honum fannst góð hugmynd þar sem hann hefur alltaf haft gaman af málmsmíði og málmformum . Að því loknu mælti kennarinn hans með að hann sækti um nám í gull - og silfursmíði . „ Ég sagði við hann að það væri nú ekkert á planinu að fara í nám eldgamall , “ segir Daníel sem þá var 25 ára . En hann lét slag standa , sótti um og komst inn , einn af átta , en það ár sóttu 267 um námið . En af hverju valdi hann gullsmíðina ? „ Afi átti gullmola sem hann fann úr Surtseyjargosinu , held ég , og hann var alltaf á náttborðinu hjá honum . Ég var alltaf að skoða molann , fannst hann svo flottur og bara allt sem glitrar . Ég er algjör hrafn og hef alltaf verið . “ Daníel er heillaður af víravirki þjóðbúninganna og vill viðhalda því handbragði , hann hefur hannað bæði fíngerða hringi og rokkaraskart með víravirkinu . Hannar með óhefðbundnum hætti Daníel starfar hjá Dóru Jónsdóttur í Gullkistunni á Frakkastíg , en þar hefur hann verið í fimm ár . „ Þetta er elsta gullsmíðaverkstæði á Íslandi og sérhæfir sig í íslenska víravirkinu . Axel vinur minn var á samningi þar , það vantaði aukastarfskraft fyrir jólin og ég var kallaður til . Síðan þegar hann kláraði sinn samning tók ég einfaldlega við af honum . Ég á hins vegar sveinsprófið eftir , af því ég er svo lélegur á bókina að ég er alltaf að fresta . Svo missti ég úr vegna aðgerða og veikinda , en ég á nokkra áfanga eftir til að klára , “ segir Daníel , sem bindur sig ekki við einn stíl heldur tekur að sér öll verkefni . Daníel er heillaður af víravirki þjóðbúninganna og vill viðhalda því handbragði , hann hefur hannað bæði fíngerða hringi og rokkaraskart með víravirkinu . Hann hefur fengið jákvæð viðbrögð við því að fara nýstárlegar leiðir með handbragðið og segir skartið eitthvað sem bera má daglega , en ekki skart sem einskorðast við hátíðisdaga . Aðdáendur hljómsveitarinnar DIMMU ættu að þekkja handbragð Daníels því meðlimir hennar eru skreyttir skarti frá honum og Inga í Sign . „ Ég hannaði 15 cm armband handa Stefáni söngvara . Armbandið er Mývatn séð ofan frá en hann er þaðan . Armbandið sló í gegn hjá Stefáni og ég hef hannað fleira fyrir hann og félaga hans . Svo hef ég mikið unnið með gull eins og sést kannski á konunni minni . “ Honum finnst gaman að fara óhefðbundnar leiðir við gullsmíðina og fá sem mest út úr málminum , án þess að skartgripurinn þurfi að kosta hálfan handlegginn . „ Mér finnst álagning á skartgripum fáránleg á Íslandi af því þetta þarf ekki að vera svona . Ég þarf ekki að taka 150% álagningu til að vera sáttur . “ Daníel er kominn í samstarf við húðflúrsstofuna Reykjavík Ink , sem selur hringi og hálsmen sem hann hefur hannað og hefur skartið selst vel til erlendra ferðamanna . Einnig er samstarf við 24 Iceland á byrjunarstigi . „ Við Valli erum æskuvinir , þekkjumst mjög vel og báðir með bullandi ADHD og búnir að tala um þetta samstarf i fjölda ára án þess að nokkuð hafi gerst . En núna erum við komnir með Íslandshring , sem vonandi fer að komast í sölu . “ Daníel segist aðspurður munu starfa við gullsmíðina til framtíðar . „ Ég get einhvern veginn ekki séð mig í neinu öðru en að skapa . Það eru einnig breytingar fram undan hjá Gullkistunni , henni verður breytt að hluta í walk in-safn . Ég verð alfarið með mitt verkstæði þar og sé fyrir mér að ég og Axel munum taka við rekstrinum seinna meir . Við vinnum vel saman þrátt fyrir að vera með gjörólíkan stíl . “